**O ελληνικός εκλογικός νόμος συνοπτικά**

Σύμφωνα με τον νόμο ν. **3636/2008** (που θεσπίζει το bonus των 50 εδρών) «στην κατανομή των εδρών […] συμμετέχουν [μόνο όσα κόμματα] συγκεντρώνουν στην επικράτεια ποσοστό εγκύρων ψηφοδελτίων **τουλάχιστον ίσο με το τρία τοις εκατό (3%) τ**ου συνόλου των εγκύρων ψηφοδελτίων που έλαβαν στην επικράτεια όλοι οι εκλογικοί σχηματισμοί».

Για τον καθορισμό των εδρών που δικαιούται κάθε εκλογικός σχηματισμός, **το σύνολο των ψήφων που συγκέντρωσε στην Επικράτεια πολλαπλασιάζεται με τον αριθμό 250** (δηλαδή αφαιρούνται από τις 300 έδρες, οι 50 που θα δοθούν ως bonus στο πρώτο κόμμα). **Το γινόμενο τους διαιρείται με το άθροισμα των έγκυρων ψηφοδελτίων που συγκέντρωσαν στην Επικράτεια όσοι σχηματισμοί συμμετέχουν στην κατανομή των εδρών**. Οι έδρες που δικαιούται κάθε σχηματισμός στην Επικράτεια είναι το ακέραιο μέρος του πηλίκου της διαίρεσης.

Ας δούμε τι σημαίνει αυτό με το παράδειγμα ενός κόμματος. Στις εκλογές του Ιουλίου 2019 το ΚΚΕ έλαβε στην επικράτεια 299.621 ψήφους. Οι ψήφοι που έλαβαν όλα τα κόμματα που πέρασαν το 3% (δηλαδή, ΝΔ, ΣΥΡΙΖΑ, ΚΙΝΑΛ, ΚΚΕ, Ελληνική Λύση και ΜΕΡΑ25) ήταν 5.193.785 (προσοχή οι έγκυρες ψήφοι που δόθηκαν σε όλα τα κόμματα στις εκλογές ήταν περισσότερες αλλά δεν λαμβάνουμε υπόψη τις ψήφους που έλαβαν συνδυασμοί που δεν πέρασαν το 3%). Οι έδρες που δικαιούται το ΚΚΕ με βάση τα παραπάνω είναι 299.621 x 250/5.193.785 = **14.42.** Άρα το ΚΚΕ πρέπει να λάβει (τουλάχιστον) 14 έδρες. Αυτή η κατανομή γίνεται για όλα τα κόμματα και έτσι καθορίζεται ο αριθμός των εδρών που δικαιούται κάθε κόμμα για το αναλογικό μέρος της διαδικασίας (δηλαδή τις 250 έδρες). Στην πραγματικότητα με την κατανομή αυτή σπάνια κατανέμονται και οι 250 έδρες , οπότε οι τυχόν εναπομείνασες έδρες μοιράζονται στα κόμματα βάσει των μεγαλύτερων δεκαδικών που έχουν τα πηλίκα τους, όπως παραπάνω. Έτσι τελικά το ΚΚΕ με ένα δεκαδικό υπόλοιπο .42 θα λάβει ακόμα μια έδρα για να φθάσει τις 15 συνολικά.

Η επόμενη φάση είναι να κατανεμηθούν οι έδρες των κομμάτων σε συγκεκριμένες εκλογικές περιφέρειες.

1. Πρώτα μοιράζονται αναλογικά **(με το σύστημα των μεγαλύτερων αχρησιμοποίητων υπολοίπων)** οι **έδρες επικρατείας** (12) στα κόμματα που μετέχουν στην κατανομή. Με αυτή την κατανομή το ΚΚΕ λαμβάνει μία έδρα που συνυπολογίζεται στις 15 που δικαιούται.
2. Κατόπιν μοιράζονται **οι έδρες στα κόμματα σε κάθε περιφέρεια βάσει του ανά περίπτωση εκλογικού μέτρου.** Σε κάθε εκλογική περιφέρεια το εκλογικό μέτρο είναι το ακέραιο μέρος του πηλίκου που προκύπτει από τη διαίρεση του συνόλου όλων των εγκύρων ψηφοδελτίων στη συγκεκριμένη περιφέρεια (προσοχή, όλων των κομμάτων, όχι μόνο όσων πέρασαν το 3%) δια του αριθμού των εδρών της.

Για παράδειγμα στην περιφέρεια Λάρισας δόθηκαν 156.418 έγκυρες ψήφοι και η Λάρισα εκλέγει 8 έδρες. Το εκλογικό μέτρο στην περιφέρεια αυτή είναι 156.418: 8 = 19.552. Κάθε κόμμα που έχει περάσει το 3% λαμβάνει στην Λάρισα τόσες έδρες όσες φορές καλύπτει το εκλογικό μέτρο (για παράδειγμα η ΝΔ έλαβε 61.468 ψήφους άρα καλύπτει τρεις φορές το εκλογικό μέτρο και λαμβάνει 3 έδρες ενώ έχει και ένα αχρησιμοποίητο υπόλοιπο 2.812 ψήφων). Το ΚΚΕ στη συγκεκριμένη περιφέρεια έλαβε 9,772 ψήφους άρα δεν καλύπτει το εκλογικό μέτρο και δεν λαμβάνει έδρα στο στάδιο αυτό.

1. Όταν ολοκληρωθεί η κατανομή σε όλα τα κόμματα που έχουν περάσει το 3% με βάση το εκλογικό μέτρο σε κάθε επικράτεια, τα κόμματα έχουν λάβει έναν αριθμό εδρών ανά περιφέρεια σε όλη την επικράτεια, είναι πολύ πιθανό ωστόσο να μην έχουν λάβει όλες τις έδρες που δικαιούνται. Παράλληλα έχουν παραμείνει αδιάθετες αρκετές έδρες σε κάθε εκλογική περιφέρεια. Για παράδειγμα το ΚΚΕ μπορεί με τον τρόπο αυτό να έχει εκλέξει 7 βουλευτές, κυρίως στις πολύ μεγάλες περιφέρειες (Αθήνα, Θεσσαλονίκη). Για να φθάσει τον αριθμό των εδρών που δικαιούται (έστω ότι εξέλεξε 1 βουλευτή επικρατείας και 7 βουλευτές σε περιφέρειες, πρέπει να εκλέξει άλλους 7 βουλευτές) ο νόμος προχωρά σε περαιτέρω κατανομές με βάση τα αχρησιμοποίητα υπόλοιπα κάθε κόμματος σε κάθε περιφέρεια.
2. Σε πρώτο στάδιο «τυχόν **αδιάθετες έδρες διεδρικών και τριεδρικών εκλογικών περιφερειών** πηγαίνουν, κατά σειρά και ανά μία, στον εκλογικό σχηματισμό που εμφανίζει σε καθεμία από αυτές τα μεγαλύτερα αχρησιμοποίητα υπόλοιπα». Οι διεδρικές και τριεδρικές περιφέρειες είναι σχεδόν βέβαιο ότι έχουν αδιάθετες έδρες γιατί πολύ λίγες φορές ένα κόμμα θα λάβει τουλάχιστον τις μισές ψήφους σε μια διεδρική περιφέρεια (όπου το μέτρο είναι το 50%). Στην πράξη, με τον τρόπο αυτό οι έδρες μοιράζονται στα μεγάλα κόμματα: σε όλες τις διεδρικές περιφέρειες οι έδρες μοιράστηκαν ανά μία στο πρώτο και στο δεύτερο κόμμα – δηλαδή ΝΔ και Σύριζα – ενώ οι έδρες σε όλες τις τριεδρικές περιφέρειες η κατανομή έγινε ανά μία στα κόμματα που ήρθαν πρώτο, δεύτερο και τρίτο κατά κανόνα(σε όλες τις περιπτώσεις ΝΔ, Σύριζα και ΚΙΝΑΛ πλην της Λέσβου όπου η τρίτη έδρα δόθηκε στο ΚΚΕ).
3. Οι εκλογικές περιφέρειες που «εξακολουθούν να έχουν αδιάθετες έδρες διατάσσονται κατά φθίνουσα σειρά, μ**ε βάση τα αχρησιμοποίητα υπόλοιπα του εκλογικού σχηματισμού με το μικρότερο αριθμό εγκύρων ψηφοδελτίων στην επικράτεια που δικαιούται έδρα** (στην περίπτωση των εκλογών του Ιουλίου, το κόμμα αυτό είναι το MεΡΑ25). Στον εκλογικό σχηματισμό που έχει το μικρότερο αριθμό εγκύρων ψηφοδελτίων στην επικράτεια παραχωρείται ανά μία έδρα από καθεμία από αυτές τις εκλογικές περιφέρειες και ως τη συμπλήρωση του αριθμού των εδρών που δικαιούται το MεΡΑ25 (το κόμμα αυτό δικαιούται με βάση τα αποτελέσματα 9 έδρες. Αν μέχρι τώρα έχει εκλέξει έστω 3 βουλευτές (και αυτό στις μεγάλες περιφέρειες) θα λάβει τις υπόλοιπες 6 που δικαιούται στις εκλογικές περιφέρειες που έχουν αδιάθετες έδρες και με σειρά βάσει των μεγαλύτερων αχρησιμοποίητων υπόλοιπών του σε κάθε περιφέρεια. Για παράδειγμα αν το μεγαλύτερο αχρησιμοποίητο υπόλοιπο (σε ψήφους όχι σε ποσοστό) είναι πχ. στην Α’ Πειραιώς, θα λάβει την πρώτη έδρα του εκεί. Η επόμενη έδρα θα του δοθεί στην περιφέρεια όπου έχει το αμέσως μικρότερο αχρησιμοποίητο υπόλοιπο, πχ. στην Α’ Θεσσαλονίκης και ούτω καθεξής έως ότου συμπληρώσει τις 9 έδρες του. Κατόπιν την ίδια διαδικασία ακολουθούμε για το αμέσως μεγαλύτερο κόμμα (την Ελληνική Λύση), μετά για το ΚΚΕ και ούτω καθεξής έως ότου γίνει η αναλογική κατανομή και για το δεύτερο κόμμα (δηλαδή τον Σύριζα).
4. Όταν ολοκληρώσουμε τη κατανομή και για το δεύτερο κόμμα, έχουμε μοιράσει αναλογικά τις έδρες που κάθε κόμμα (πλην του πρώτου) δικαιούται στο σύνολο των 250 εδρών. Μένει η κατανομή των εδρών στο πρώτο κόμμα. Η ΝΔ θα λάβει τότε όλες τις υπόλοιπες έδρες (ορισμένες γιατί τις δικαιούται ώστε να συμπληρώσει τον αριθμό που της αναλογεί με βάση τις 250 έδρες και τις υπόλοιπες ως bonus.

Αυτό σημαίνει ότι **δεν υπάρχουν εξ αρχής συγκεκριμένες έδρες που «ανήκουν» στο bonus και άλλες που μοιράζονται**. Το αποτέλεσμα των εκλογών καθορίζει εν πολλοίς τις συγκεκριμένες έδρες που θα μοιρασθούν στα κόμματα και εκείνες που θα δοθούν στο πρώτο κόμμα ως bonus. Ξέρουμε βέβαια, από τους υπολογισμούς των εκλογικών μελετητών ότι π.χ. 2 από τις 4 έδρες του νομού Ημαθίας θα δοθούν στο πρώτο κόμμα στο πλαίσιο του bonus (από 1 έδρα θα λάβουν τα δύο πρώτα κόμματα βάσει του εκλογικού μέτρου και οι άλλες δύο θα ανήκουν στις έδρες του bonus). Αλλά **δεν χωρίζουμε τις έδρες της χώρας σε έδρες με βάση το εκλογικό μέτρο και σε έδρες με βάση το bonus**.

Αυτή η περιγραφή αφορά τον εκλογικό νόμο που χρησιμοποιήθηκε για τις εκλογές του Ιουλίου 2019. Όπως ξέρετε η κυβέρνηση Σύριζα άλλαξε τον εκλογικό νόμο τον **καταργώντας το bonus** (αλλά διατηρώντας το όριο του 3%). Ο νόμος **4406/2016** δεν αλλάζει ωστόσο τη διαδικασία κατανομής των εδρών: απλώς για τον καθορισμό των εδρών που δικαιούται κάθε εκλογικός σχηματισμός, το σύνολο των ψήφων που συγκέντρωσε στην Επικράτεια πολλαπλασιάζεται με τον αριθμό 300 πλέον (άρα με το σύνολο των εδρών χωρίς να αφαιρούνται οι έδρες του bonus). Το γινόμενο τους διαιρείται με το άθροισμα των έγκυρων ψηφοδελτίων που συγκέντρωσαν στην Επικράτεια όσοι σχηματισμοί συμμετέχουν στην κατανομή των εδρών. **Με αυτό το εκλογικό σύστημα θα γίνουν οι επόμενες εκλογές.**

Μετά την άνοδο της ΝΔ στην εξουσία, η νέα κυβέρνηση άλλαξε εκ νέου τον εκλογικό νόμο, επαναφέροντας ένα **κλιμακωτό bonus** ανάλογα με το ποσοστό που λαμβάνει το πρώτο κόμμα. Ο νόμος **4654/2020** προβλέπει δύο περιπτώσεις: αν κανένα κόμμα δεν λάβει τουλάχιστον 25% των ψήφων, δεν υπάρχει bonus και η κατανομή των εδρών γίνεται αναλογικά όπως προβλέπει ο νόμος 4406/2016. Αν ένα κόμμα λάβει πάνω από 25% των ψήφων, το bonus είναι 20 έδρες. Οι έδρες του bonus αυξάνονται κατά μία για κάθε 0,5% που διαθέτει το πρώτο κόμμα πάνω από το 25%: αν το πρώτο κόμμα λάβει π.χ. 35% των ψήφων, το bonus θα είναι οι 20 αρχικές έδρες συν άλλες 20 για το επιπλέον 10%. Οι έδρες του bonus δεν μπορεί να είναι πάνω από 50. Η διαδικασία κατανομής των εδρών είναι η ίδια όπως και στους προηγούμενους νόμους. **Ο νόμος αυτός θα εφαρμοσθεί στις μεθεπόμενες εκλογές**.